เกียรตินาคินหวังNPLสิ้นปีเหลือ5%
เกียรตินาคินชี้เอ็นพีแอลเช่าซื้อเริ่มลด เชื่อสิ้นปีนี้เหลือ 5% หลังทยอยแก้ปัญหา
10 พ.ย. 2558

เกียรตินาคินชี้เอ็นพีแอลเช่าซื้อเริ่มลด เชื่อสิ้นปีนี้เหลือ 5% หลังทยอยแก้ปัญหา
นายอภินันท์ เกลียวปฏินนท์ กรรมการผู้จัดการใหญ่และประธานธุรกิจธนาคารพาณิชย์ ธนาคารเกียรตินาคิน เปิดเผยว่า หนี้ที่ไม่ก่อให้เกิดรายได้ (เอ็นพีแอล) ปรับลดลงมาเหลือ 6.6% เมื่อสิ้นไตรมาส 3 หลังจากขึ้นไปแตะสูงสุดในไตรมาส 2 ที่ระดับ 6.9% หลังจากสินเชื่อเช่าซื้อได้รับผลกระทบจากภาวะเศรษฐกิจและเร่งตัวขึ้นจากโครงการรถคันแรก จึงเร่งแก้ไขมาแล้ว 1-2 ปี 
ขณะที่สินเชื่อที่มีแนวโน้มเอ็นพีแอลเพิ่มขึ้นช่วงนี้คือ สินเชื่อบุคคลและสินเชื่อเอสเอ็มอี ซึ่งธนาคารมีสินเชื่อ 2 ประเภทนี้น้อยมาก จึงมั่นใจว่าเอ็นพีแอลจะทยอยลดลงต่อเนื่องมาอยู่ที่ 5% ในสิ้นปีนี้ส่วนการตั้งสำรองหนี้เสียมีสูงถึง 170% ขณะที่การปล่อยสินเชื่อปีนี้จะติดลบ 2-3% หลังจาก 10 เดือนแรกติดลบ 4%
สำหรับปีหน้า สถาบันการเงินยังต้องระมัดระวังตามภาวะเศรษฐกิจที่ฟื้นตัวช้า หากเศรษฐกิจไทยขยายตัว 3.5% สินเชื่อในระบบน่าจะโต 5-7% ตามพื้นฐาน 1.5-2 เท่าของจีดีพี ยากที่จะเติบโต 2 หลัก แม้ภาครัฐจะพยายามกระตุ้นเศรษฐกิจ
ทั้งนี้ ธนาคารได้พัฒนาผลิตภัณฑ์การเงินลอมบาร์ดโลน ซึ่งเป็นสินเชื่อหมุนเวียนอเนกประสงค์ ที่จะเสนอให้ลูกค้ารายย่อยที่มีความมั่งคั่งสูงของ บล.ภัทร ที่มีทรัพย์สินหรือพอร์ตการลงทุน 30 ล้านบาทขึ้นไป เพื่อเสริมสภาพคล่องและเพิ่มอัตราผลตอบแทน